text: РЕГЛАМЕНТ (ЕС) № 141/2013 НА КОМИСИЯТА
  от 19 февруари 2013 година
  за прилагане на Регламент (ЕО) № 1338/2008 на Европейския парламент и на Съвета относно статистиката на Общността в областта на общественото здраве и здравословните и безопасни условия на труд по отношение на статистиката, основаваща се на Европейската система за здравни интервюта (EHIS)
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1338/2008 на Европейския парламент и на Съвета от 16 декември 2008 г. относно статистиката на Общността в областта на общественото здраве и здравословните и безопасни условия на труд (1), и по-специално член 9, параграф 1 от него,
  като има предвид, че:
  (1)
  С Регламент (ЕО) № 1338/2008 се създава обща рамка за системно изготвяне на европейска статистика в областта на общественото здраве и здравословните и безопасни условия на труд.
  (2)
  В съответствие с член 9, параграф 1 от Регламент (ЕО) № 1338/2008 са необходими мерки за прилагане, за да бъдат определени данните и метаданните, които трябва да бъдат предоставени относно попадащите в обхвата на приложение I към посочения регламент здравно състояние, фактори от решаващо значение за здравето и здравно обслужване, както и за установяването на референтните периоди и интервали за предоставяне на данните.
  (3)
  Тези данни представляват минимално необходимият набор статистически данни, който би трябвало да даде възможност за по-ефективно наблюдение на здравните програми на Съюза и неговите политики в областта на социалното приобщаване и социалната закрила, неравнопоставеността в здравеопазването и остаряването в добро здраве.
  (4)
  С изпратените от държавите членки на Комисията (Евростат) данни се борави в съответствие с принципа на статистическата поверителност, установен в Регламент (ЕО) № 223/2009 на Европейския парламент и на Съвета от 11 март 2009 г. относно европейската статистика (2), както и в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (3).
  (5)
  В съответствие с член 6 от Регламент (ЕО) № 1338/2008 беше извършен анализ на разходите и ползите и той беше подложен на оценка. С него беше доказано, че наличието на съпоставими данни за целия Съюз вероятно ще бъде от голяма полза при вземане на решенията в областта на политиката на здравеопазване и социалната политика и за научни цели, поради това че използването на общи аналитични средства ще даде възможност за съгласуваност на данните сред държавите, въпреки че свързаните с това разходи ще варират в зависимост от степента на интеграция на поисканите променливи и методология в съществуващите национални изследвания.
  (6)
  Мерките, предвидени в настоящия регламент, са в съответствие със становището на Комитета на Европейската статистическа система,
  ПРИЕ НАСТОЯЩИЯ РЕГЛАМЕНТ:
  Член 1
  Обхват
  Европейската статистика, основаваща се на Европейската система за здравни интервюта (EHIS), се отнася до здравното състояние, здравното обслужване и факторите от решаващо значение за здравето, както и до социално-демографските характеристики на населението на възраст 15 години и повече.
  Член 2
  Определения
  За целите на настоящия регламент се прилагат следните определения:
  1.
  „домакинство“ означава лице, живеещо самостоятелно, или група лица, живеещи заедно в едно и също частно жилище и споделящи разходите си, включително съвместното осигуряване на средства за препитание, като тази дефиниция не обхваща колективните домакинства, като болници, домове за възрастни хора и домове за медицински грижи, затвори, военни казарми, религиозни институции, пансиони или хостели;
  2.
  „обичайно местопребиваване“ означава мястото, където дадено лице обикновено прекарва частта от деня, предназначена за почивка, независимо от временни отсъствия за развлечение и отпуск, посещения при приятели и роднини, работа, медицинско лечение или религиозно поклонение или, ако няма такова, мястото на законно или регистрирано пребиваване.
  Само следните лица се считат за обичайно пребиваващи във въпросния географски район:
  а)
  лицата, които са живели непрекъснато на обичайното си местопребиваване в продължение най-малко на 12 месеца преди референтната дата; или
  б)
  лицата, които са пристигнали на обичайното си местопребиваване в 12-месечния период преди референтната дата с намерението да останат там най-малко една година.
  Когато обстоятелствата по букви а) и б) не могат да бъдат установени, „обичайно местопребиваване“ означава мястото на законно или регистрирано пребиваване;
  3.
  „микроданни“ означава неагрегирани наблюдения или измервания на характеристиките на отделните единици;
  4.
  „метаданни“ означава данни, които дават определение на други данни и статистически бизнес процеси или ги описват.
  Член 3
  Изисквани данни
  1. Всяка държава членка предава на Комисията (Евростат) определените в приложение I микроданни.
  2. Тези микроданни се основават на представителни на национално ниво случайни извадки.
  3. С оглед постигане на високо ниво на хармонизация на резултатите от изследването в различните държави, в тясно сътрудничество с държавите членки Комисията (Евростат) предоставя методологически и практически препоръки и указания относно изготвянето на извадки и провеждането на изследването под формата на „Наръчник за Европейската система за здравни интервюта“, включващ образец на въпросник.
  4. Минималният размер за ефективна извадка, изчислен въз основа на обикновена произволна извадка, е определен в приложение II. Изчисляват се тегловни коефициенти, за да се вземе предвид вероятността отделните единици да бъдат избрани и да не дадат отговор, а когато е целесъобразно - за адаптиране на извадката към външните данни, свързани с разпределението на лицата в целевата съвкупност.
  5. Изключват се малки части от националната територия, съответстващи на не повече от 2 % от националното население на съответната държава членка, както и изброените в приложение III територии.
  Член 4
  Референтна година и съвкупност
  1. Референтната година е 2013 г., 2014 г. или 2015 г.
  2. Референтната съвкупност се състои от лицата на възраст 15 години или повече, които към момента на събиране на данните живеят в частни домакинства, чието местопребиваване е на територията на съответната държава членка.
  3. Събирането на данните се извършва в продължение на най-малко три месеца, включително най-малко един есенен месец (септември - декември).
  Член 5
  Референтни метаданни
  1. Свързаните с качеството референтни метаданни се предоставят по определения от Комисията (Евростат) и съгласуван с държавите членки стандарт на Европейската статистическа система.
  2. Държавите членки предоставят тези метаданни на Комисията (Евростат) не по-късно от два месеца след предаването на микроданните.
  Член 6
  Предоставяне на микроданни и референтни метаданни на Комисията (Евростат)
  1. Държавите членки предоставят изискваните по настоящия регламент финализирани, валидирани и претеглени микроданни и свързани с качеството референтни метаданни в съответствие с определен от Комисията (Евростат) стандарт за обмен. Микроданните и свързаните с качеството референтни метаданни се предоставят посредством единния интерфейс за въвеждане на данни.
  2. Микроданните се предоставят не по-късно от 30 септември 2015 г. или девет месеца след края на периода за събиране на национални данни, когато провеждането на изследването продължава след декември 2014 г.
  Член 7
  Влизане в сила
  Настоящият регламент влиза в сила на двадесетия ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави-членки.
  Съставено в Брюксел на 19 февруари 2013 година.